মোহনবাগানের আই লিগ ও ফেডারেশন কাপ জয়ের নায়ক তিনি। এবার তাঁর অসাধারণ পারফরম্যান্সই আতলেতিকো দে কলকাতাকে দ্বিতীয়বার আইএসএলে চ্যাম্পিয়ন করল। তিনি, দেবজিৎ মজুমদার। টাইব্রেকারে সেদ্রিক হেনবার্টের শট বাঁচিয়ে বদলে দিলেন ম্যাচের ভবিষ্যৎ।
ম্যাচ শেষ হওয়ার সঙ্গে সঙ্গেই সৌরভ গঙ্গোপাধ্যায় মাঠে নেমে জড়িয়ে ধরেছিলেন দেবজিৎ’কে। কোচির জওহরলাল নেহরু স্টেডিয়াম থেকে হোটেলে ফেরার পথে ফোনে উচ্ছ্বসিত আতলেতিকো গোলকিপার বললেন, ‘‘দাদা’র অভিনন্দন আমার সেরা প্রাপ্তি।’’
টাইব্রেকারের আগে দেবজিৎ’কে দেখে কখনওই মনে হয়নি যে তিনি চাপে রয়েছেন। জয়ের আর এক নায়ক শেখ জুয়েল রাজার সঙ্গে রীতিমতো হাসাহাসি করছিলেন মাঠের মধ্যে। কীভাবে নিজেকে চাপমুক্ত রাখলেন? দেবজিৎ বললেন, ‘‘ম্যাচের আগেই ঠিক করেছিলাম টাইব্রেকারের সময় বলের দিকেই চোখ রাখব। বল কোন দিকে যাচ্ছে দেখে ঝাঁপাব। তাই ডানদিকে শরীর ছুড়লেও সেদ্রিকের শট আটকাতে সমস্যা হয়নি।’’ যোগ করলেন, ‘‘চ্যাম্পিয়ন হওয়ার ব্যাপারেও ম্যাচের শুরু থেকেই আত্মবিশ্বাসী ছিলাম। কেরল গোল করার পরেও ভয় পাইনি। জানতাম আমরাই ট্রফি নিয়ে ফিরব।’’